姜夔
昔游诗 其十一
昔游衡山上，未晓入幽谷。
欲识所坐舆，横版挂两竹。
状如秋千垂，高下不倾覆。
登山九千丈，中道多佛屋。
一峰高一峰，峰峰秀林木。
仰看同来客，木末见冠服。
高台石桥路，寻常云所宿。
下方雷雨时，此上自晴旭。
紫盖何突兀，万里在一目。
馀峰六七十，仅如翠浪矗。
北有嬾瓒岩，大石庇樵牧。
下窥半岩花，杯盂琢红玉，
飞云峰畔过，揽之不盈掬。
祝融最高绝，紫盖不足录。
俯视同仰观，苍苍万形伏。
惟馀岣嵝峰，南睇半空绿。
仿佛认潇湘，向岳流屈曲。
高处惊我魂，幡思宅平陆。
其东有雷穴，灵异谨勿触。
云来绵世界，云去一峰独。
僧窗或留罅，云入不可逐。
绝顶横石渠。仙人有遗躅。
山多金光草，夜半如列烛。
灵药不可寻，吁嗟归太速。